1.BEVEZETÉS

A piaci visszaélésekről szóló 596/2014/EU rendelet (a továbbiakban: a piaci visszaélésekről szóló rendelet) 6. cikkének (1) bekezdése szerint a rendelet nem vonatkozik az olyan ügyletre, megbízásra vagy magatartásra, amelyet monetáris, árfolyam- vagy államadósság-kezelési politikája keretében hajt végre, illetve folytat egy tagállam vagy szövetségi tagállam esetében a szövetség tagja, a Központi Bankok Európai Rendszerének (KBER) valamely tagja, valamint egy vagy több tagállam minisztériuma vagy egyéb szerve vagy különleges célú gazdasági egysége, illetve a nevükben eljáró személy.

A piaci visszaélésekről szóló rendelet 6. cikkének (5) bekezdése értelmében a piaci visszaélésekről szóló rendelet hatálya alóli mentesség a piaci visszaélésekről szóló rendelet 35. cikkével összhangban a Bizottság által elfogadott felhatalmazáson alapuló jogi aktussal kiterjeszthető harmadik országok egyes állami szerveire és központi bankjaira. Ezzel összefüggésben és a piaci visszaélésekről szóló rendelet 6. cikke (5) bekezdésének második albekezdése alapján a Bizottságnak 2016. január 3-ig jelentést kellett készítenie és az Európai Parlament és a Tanács elé terjesztenie, amelyben értékelte a harmadik országokban az államadósság kezelésével megbízott vagy abban részt vevő állami szervek és a központi bankok nemzetközi helyzetét.

E célból a Bizottság külső tanulmányt készíttetett az Európai Politikai Tanulmányok Központjával (CEPS) és a Bolognai Egyetemmel a piaci visszaélésekről szóló rendelet (MAR) és a pénzügyi eszközök piacairól szóló rendelet (MiFIR) keretében harmadik országbeli központi bankok és más szervezetek számára biztosított mentességekről (Exemptions for third-country central banks and other entities under the Market Abuse Regulation (MAR) and the market in Financial Instrument Regulation (MiFIR)). A tanulmány egy felmérésen és elméleti kutatásokon alapul. A tanulmány 13 harmadik ország joghatóságához tartozó központi bankok és adósságkezelő intézmények (a továbbiakban: adósságkezelő) tekintetében vizsgálja meg a piaci visszaélésekre alkalmazandó kereteket és a kockázatkezelési standardokat. Az érintett joghatóságokat prioritási sorrend alapján választották ki, többek között a pénzügyi ágazatuk rendszerszintű jelentősége alapján. A piaci visszaélésekről szóló rendelet 6. cikkének (5) bekezdése szerinti mentesség szükségességének és helyénvalóságának vizsgálatához a tanulmány az Európai Unióban és tagállamaiban alkalmazandó megfelelő szabályokon és előírásokon alapuló „európai benchmarkhoz” viszonyítva értékeli a piaci visszaélésekre vonatkozó szabályokat és kockázatkezelési standardokat.

A Bizottság 2015. december 16-án terjesztette a társjogalkotók elé a piaci visszaélésekről szóló rendelet 6. cikkének (5) bekezdésében előírt jelentést. Az említett jelentés következtetései alapján a Bizottság 2015. december 17-én elfogadta az (EU) 2016/522 felhatalmazáson alapuló rendeletet, amellyel kiterjesztette a piaci visszaélésekről szóló rendelet hatálya alóli mentességet a jelentésben vizsgált harmadik országbeli joghatóságokhoz tartozó egyes állami szervekre és központi bankokra.

2.A JELENTÉS JOGALAPJA: A PIACI VISSZAÉLÉSEKRŐL SZÓLÓ RENDELET 6. CIKKÉNEK (5) BEKEZDÉSE

A piaci visszaélésekről szóló rendelet 6. cikke (5) bekezdésének második albekezdése alapján a Bizottság 2016. január 3-ig jelentést készít és terjeszt az Európai Parlament és a Tanács elé, amelyben értékeli a harmadik országokban az államadósság kezelésével megbízott vagy abban részt vevő állami szervek és a központi bankok nemzetközi helyzetét.

E jelentés tartalma tekintetében a piaci visszaélésekről szóló rendelet 6. cikke (5) bekezdésének harmadik albekezdése előírja, hogy a bizottsági jelentésnek összehasonlító elemzést kell tartalmaznia az államadósság kezelésével megbízott vagy abban részt vevő állami szerveknek és a központi bankoknak a harmadik országok jogi keretén belüli helyzetéről, valamint az e szervek és a központi bankok által kötött ügyletekre alkalmazandó kockázatkezelési előírásokról. A 6. cikk (5) bekezdésének harmadik albekezdése továbbá arról is rendelkezik, hogy amennyiben a jelentés, különösen az összehasonlító elemzés tekintetében azt állapítja meg, hogy szükség van az érintett harmadik országbeli központi bankok monetáris feladatainak a piaci visszaélésekről szóló rendelet szerinti kötelezettségek és tilalmak alóli mentességére, akkor a Bizottság kiterjeszti az említett mentességet e harmadik országok központi bankjaira is.

A Bizottság 2016 decemberében elfogadta a piaci visszaélésekről szóló rendelet 6. cikkének (5) bekezdésében előírt jelentést, valamint az (EU) 2016/522 felhatalmazáson alapuló rendeletet, amely felsorolta a piaci visszaélésekről szóló rendelet hatálya alóli mentesség kiterjesztése által érintett szervezeteket.

Az Egyesült Királyság tagállami jogállásából fakadóan a fent említett jelentés és a felhatalmazáson alapuló rendelet nem érintette azt a kérdést, hogy az Egyesült Királyság a saját jogrendszerében miként kezeli az adósságkezelő intézményeket és központi bankokat, valamint az említett szervezetek által kötött ügyletekre alkalmazandó kockázatkezelési előírásokat. Tekintettel azonban arra, hogy az Egyesült Királyság rövidesen harmadik ország jogállásúvá válik, helyénvaló a piaci visszaélésekről szóló rendelet 6. cikkének (5) bekezdése szerinti jelentést benyújtani az Európai Parlamentnek és a Tanácsnak, és abban megvizsgálni, hogy indokolt-e a piaci visszaélésekről szóló rendelet hatálya alóli mentesség kiterjesztése az említett ország érintett szervezeteire.





3.A MENTESSÉG EGYESÜLT KIRÁLYSÁGRA TÖRTÉNŐ KITERJESZTÉSÉNEK VIZSGÁLATA

3.1.Az értékelés során alkalmazott kritériumok

Tekintettel a piaci visszaélésekről szóló rendelet hatálya alá tartozó, az Egyesült Királyságból származó ügyletek jelentős volumenére, egyértelműen indokolt megvizsgálni a 6. cikk szerinti mentességnek az Egyesült Királyság központi bankjára és adott esetben az államadósság kezelésével megbízott vagy abban részt vevő állami szerveire történő kiterjesztésének helyénvalóságát. Egyértelműen ezen vizsgálat tárgykörébe tartozó szervezet az Egyesült Királyság Központi Bankja (Bank of England) és az Egyesült Királyság Adósságkezelő Központja (United Kingdom Debt Management Office).

Az elemzés elsősorban a piaci visszaélésekre vonatkozóan az Egyesült Királyságban alkalmazandó szabályok értékelésén alapul. Ezek közé tartoznak különösen a következőkre vonatkozó szabályok:

i. bennfentes kereskedelem és az információk jogellenes közzététele;

ii. piaci manipuláció,

iii. a piaci visszaélésekre vonatkozó szabályozás alóli mentesség.

Az elemzés másrészt a kockázatkezelési standardok értékelését is tartalmazza, amely kiterjed azon belső megállapodásokra, rendszerekre és eljárásokra, amelyek célja annak megakadályozása, hogy az alkalmazottak a saját érdeküket szolgáló ügyleteket vagy megbízásokat hajtsanak végre, illetve közvetlenül vagy közvetve ilyen magatartást gyakoroljanak. Ide tartoznak többek között a következő kérdésekre vonatkozó magatartási szabályok: